SKRIFTLIG FORESPØRGSEL E-0513/03

af Alexander de Roo (Verts/ALE) til Kommissionen

(24. februar 2003)

Om: Affaldstræ og dioxin i kød

Det ser ud til, at afbrænding af affaldstræ i et tørringanlæg i Erfurt (Tyskland) er årsagen til, at der er konstateret dioxin i foder og kød.

Meget træ og mange træprodukter behandles og imprægneres for at forlænge holdbarheden.

Hertil anvendes der ofte chlorerede kulbrinter. Når dette behandlede træ (byggeaffald og affaldstræ) forbrændes, opstår der dioxin.

Er Europa-Kommissionen rede til at begrænse forbrænding af affaldstræ og imprægneret træ og fremover kun tillade denne form for forbrænding i specialiserede anlæg, således at man undgår indvirkning på fødevarekæden?

Svar afgivet på Kommissionens vegne af Margot Wallström

(3. april 2003)

Forbrænding af affald, herunder forbrænding af affaldstræ reguleres af Rådets direktiv 75/442/EØF af 15. juli 1975 om affald(1), Rådets direktiv 91/689/EØF af 12. december 1991 om farligt affald(2) og af Parlamentets og Rådets direktiv 2000/76/EF af 4. december 2000 om forbrænding af affald(3).

Artikel 4 i direktiv 75/442/EF fastlægger det generelle princip, at Medlemsstaterne træffer de nødvendige foranstaltninger for at sikre, at affaldet bortskaffes, uden at menneskets sundhed bringes i fare, og uden at miljøet skades. Dette direktiv indeholder desuden bestemmelse om, at anlæg og virksomheder, der behandler affald, skal indhente tilladelse, eller på visse betingelser være omfattet af almene regler, som medlemsstaterne vedtager.

I direktiv 91/689/EØF er farligt affald defineret, og der er strengere bestemmelser om godkendelse til anlæg, der håndterer farligt affald. Kommissionens beslutning 2000/532/EF, der indeholder den europæiske affaldsliste, klassificerer træ, der indeholder eller er kontamineret med farlige stoffer som farligt affald.

Hvad angår forbrænding af affaldstræ, der måtte indeholde halogenerede forbindelser eller tungmetaller som følge af behandling med træbeskyttelsesmidler eller maling, fastsættes der i direktiv 2000/76/EF om forbrænding af affald desuden strenge driftsbetingelser og emissionsgrænseværdier. Dette direktiv trådte i kraft for nye anlæg i 2002 og vil træde i kraft for bestående anlæg i 2005. I mellemtiden finder Rådets direktiv 94/67/EF af 16. december 1994 om forbrænding af farligt affald(4) anvendelse.

Anlæg, der forbrænder mere end 10 tons farligt affald om dagen, er omfattet af Rådets direktiv 96/61/EF af 24. september 1996 om integreret forebyggelse og bekæmpelse af forurening(5). Disse anlæg skal drives på en sådan måde, at der træffes alle hensigtsmæssige foranstaltninger for at forhindre forurening, navnlig ved at anvende de bedste tilgængelige teknikker (BAT). BAT betyder ikke blot den anvendte teknologi, men også emner såsom passende vedligehold. Det trådte i kraft for nye og væsentligt ændrede anlæg i oktober 1999. For de resterende anlæg vil det gælde fuldt ud i oktober 2007.

Med hensyn til lovgivning, der gælder for fødevarer, vil indførelse af HACCP-systemet (risikoanalyse og kritiske kontrolpunkter) i fødevareproduktionskæden, der i øjeblikket er ved at blive forelagt af Kommissionen, ligeledes mindske kontamineringsrisikoen.

Kommissionen finder, at korrekt gennemførelse af disse foranstaltninger vil sikre, at forbrænding af affaldstræ sker uden negative følger for menneskers sundhed og miljøet.

(1) EFT L 194 af 25.7.1975.

(2) EFT L 377 af 31.12.1991.

(3) EFT L 332 af 28.12.2000.

(4) EFT L 365 af 31.12.1994.

(5) EFT L 257 af 10.10.1996.